Sir Godfrey Yeatman Lagden KCMG KBE (1 September 1851 – 26 Junie 1934) was 'n Britse koloniale administrateur in Afrika. Lagden is in Yetminster, Dorset, gebore as die seun van dominee Richard Dowse Lagden van Balsham House, Cambridgeshire en het skoolgegaan by Sherborne School. Hy het by die Britse staatsdiens aangesluit as 'n klerk in die Hoofposkantoor van 1869 tot 1877, voor hy besluit het om na Suid-Afrika te verhuis.   Hy is aan die Suid-Afrikaanse Hoë Kommissaris sir Henry Bartle Frere voorgestel wat hom na die Transvaalse Republiek gestuur het wat pas deur sir Theophilus Shepstone geannekseer is. Daar het hy aanvanklik op die uitvoerende raad gedien. Tydens die Tweede Vryheidsoorlog, wat in 1899 uitgebreek het, het Lagden alles in sy vermoë gedoen om Basoetoland neutraal te hou en te verseker dat die oorlog nie swart soldate betrek nie. Nadat hy 'n mag van 10 000 Basotho's op die been gebring het, het hy geweier om hul te gebruik om die ontsetting van Wepener te verseker anders as om te waak oor die Cape Mounted Rifles, wat deur Boeremagte beleër is totdat hulle deur ander Britse eenhede ontset is.